ОТЧЕТ

ЗА ДЕЙНОСТТА НА НЧ „НАПРЕДЪК - 1921“ с. ШУМАТА

През изминалия отчетен период на 2022 година работата на настоятелството, читалищния секретар и самодейците продължи с реализирането на поставените основни цели:

1. Утвърждаване на читалището като обществен и културен център, осигуряващ равен достъп до всички видове информация и дейности;
2. Постоянно обогатяване на библиотечния фонд;
3. Насърчаване на четенето със специално внимание към децата;
4. Активно участие със свои инициативи и дейности в културния живот на селото, общината и извън нея;
5. Съхраняване и популяризиране на българските културни традиции и наследство;
6. Обогатяване на дейностите и усъвършенстване на предлагания културен продукт и услуги;
7. Разширяване на контактите и партньорствата с институции, обществени организации, сдружения и съюзи;
8. Участие в проекти на регионално и национално ниво.

**Дейности и мероприятия**

**Библиотечна дейност:**

Библиотеката, освен традиционните библиотечни услуги, осигурява разнообразни информационни ресурси и услуги, които отговарят на потребностите на отделните ползватели и обслужване по нетрадиционен начин – предоставяне на компютърни и интернет услуги.

През отчетната година библиотечният фонд наброява 6471 тома – дарени от читатели 10. Регистрираните читатели са само – 7 на брой. Посещенията в библиотеката за изтеклата година са 61, а заетите книги – 109, като поради обявената епидемиологична обстановка в страната, читалищният секретар лично е предоставял книгите на читателите. През 2022 г. в читалнята бяха получавани, целогодишно, две периодични издания – вестници „Трета възраст“ и „Минаха години“. Продължи работата с деца през лятната ваканция „Лято в библиотеката“, „Библиотеката място за учене и развлечения“, „Пътешествие в страната на приказките“. Национална седмица на четенето по случай международния ден на книгата „Чети с мен“.

**Мероприятия:**

Целогодишно подреждане на витрини по повод бележити дати и събития, личности, представяне на нови книги.

През отчетния период, читалището съумя да запази самодейната си група. Всички самодейци работеха с много желание и продължават своята мисия. Превърнала се през годините в тяхно мото „Да съхраним българските традиции и в нашето село“.

Самодейците от групата за изворен фолклор през 2022 г. взеха участие в петнадесет фестивала, от които имаше и такива с конкурсен характер, където завоюваха 2 златни, 3 бронзови медала и 2парични награди. През месец юни открихме сезон 2022 с участие в гр. Севлиево на фестивала „Море песен екна“, откъдето групата се сдоби със златен медал и парична награда. В гр. Павликени на XXV ФФ „Северняшка китка“, спечелихме бронзов медал. От ХХ фолклорен събор на Българската песен се завърнахме пак с бронзов медал. На Националния конкурс за хумористична песен „Усукано по Килифарски“, гр. Килифарево, журито ни присъди престижното първо място и се сдобихме с втория ни златен медал. От V фолклорен фестивал „Фолкстраж“ в гр. Стражица групата се закачи пак с бронзов медал. Взехме участие във фолклорен фестивал „Песни в полите на Балкана“ в с. Жълтеш; „Тараклъка пее и танцува“, с. Градище, общ. Левски; „Девет песни от извора“, Горско Сливов;, „На мегдана“, с. Паскалевец; „Фолклорно домино“, с. Горна Росица; „Ден година храни“, гр. Поликраище. Фолклорната група за изворен фолклор взе участие и в събор на с. Яворец, събор на с. Шумата и „празника на пелина“, с. Змейово.

Местните празници са свързани с обредната система – с различни бележити дати и годишнини: честване на Бабин ден; Трифон Зарезан; 1-ви март Баба Марта 8-ми март; Лазаровден; събор на селото; Коледно детско шоу и Нова година. Организирахме екскурзия до Троянски и Преображенски манастири.

Читалището предлага като възможност и безвъзмездни услуги: попълване на молби, формуляри и други образци; принтиране и онлайн достъп до различни институции – НАП, ЕОН, ВиК и други.

Съвместно се работи с Кметството, Клуба на пенсионера, ОУ „Васил Левски“ с. Шумата, община Севлиево, Градска библиотека Севлиево и РЕКИЦ гр. Габрово.

Секретарят на Читалището присъства на всички работни срещи и обучения, публикува материали за читалищни изяви. В срок попълва и изпраща нужната документация до Министерство на културата, НАП и Агенция по вписванията.

През 2022 г. субсидията на НЧ „Напредък - 1921“ беше 14 073 лв. Изразходваните средства за периода 01.01.2022 г. - 31.12.2022 г. са 14 073 лв. Наличност на 01.01.2023 г. е 2,05 лв.

**Материално-техническа база:**

Читалището се намира в сграда на Общината и не се стопанисва добре. Покривът тече, ламаринените обшивки при силен вятър падат, външната мазилка се лющи. Нужен е ремонт - сградата е единственото място, където се провеждат събрания, чествания и всякакви изяви от масов характер.

Наличната техническа база е: компютър; принтер, фотоапарат, дискмен и касетофон.

През изминалата година Читалищното настоятелство проведе четири заседания. Отговорното отношение на членовете, му осигуриха успеха на дейността. Разгледани са въпроси, касаещи читалищната работа, концертната дейност на групите за изворен фолклор, участия във фестивали, събори и разменни гостувания. Поддържа се необходимата документация за извършване на инструктаж на читалищния секретар. Изготвено е досие по трудова медицина във връзка с изискванията по ЗЗБУТ.

Читалищното настоятелство изказва сърдечни благодарности на потребителите на библиотеката, на самодейците и на ръководителя на Фолклорна група за изворен фолклор – Станчо Кържин, които взимат активно участие в дейността на читалището – с пожелание да са живи и здрави и готови за още много творчески изяви и успехи.

с. ШУМАТА

03.02.2023 г.

ПРЕДСЕДАТЕЛ :…………………..

Румен Йорданов

СЕКРЕТАР: ……………………..

Виолета Илиева